ไฟเขียวสิ้นสุดโครงการรถคันแรกสิ้นก.ย.
รมช.คลัง เผย ครม.เห็นชอบให้สิ้นสุดโครงการรถยนต์คันแรกในสิ้นเดือน ก.ย.นี้
8 ก.ย. 2558

รมช.คลัง เผย ครม.เห็นชอบให้สิ้นสุดโครงการรถยนต์คันแรกในสิ้นเดือน ก.ย.นี้
นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง  เปิดเผยว่า ที่ประชุม ครม.เห็นชอบปิดโครงการรถยนต์คันแรกวันที่ 30 ก.ย.นี้ หลังจากเลื่อนเวลาระยะหนึ่งแล้ว และที่ผ่านมาเจ้าของรถจองสิทธิ์ไว้จำนวน 10,000 คน และได้ใช้สิทธิ์เพียง 3,000 คน โดยมีการซื้อรถจริง 2-5 คันต่อเดือน ยอดรวมทั้งโครงการรถยนต์คันแรกมีประชาชนจองซื้อรถกว่า 1 ล้านคัน เป็นเงินช่วยเหลือประมาณ 90,000 ล้านบาท 
รมช.คลัง กล่าวด้วยว่า ส่วนการพิจารณาเรื่องผ่อนปรนกำหนดเวลาในการครอบครองรถยนต์จากเดิม 5 ปีนั้น ยังอยู่ระหว่างศึกษาความเหมาะสมของหน่วยงานที่เกี่ยวข้อง
ด้าน พล.ต.วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่าที่ประชุมครม.มีมติ เห็นชอบตามที่กระทรวงการคลังเสนอกำหนดให้ผู้ใช้สิทธิ์โครงการรถยนต์คันแรกตามโครงการของรัฐบาลที่ผ่านมาจะต้องส่งมอบรถยนต์ภายใน 30ก.ย. 2558   และยื่นเอกสารเพิ่มเติมภายใน  90 วันนับแต่วันรับมอบรถตามมติครม. 30 ก.ค. 2555  ที่กำหนดไว้ หากรับมอบรถยนต์หลังวันดังกล่าวถือว่าไม่ได้รับสิทธิ์ตามโครงการและจะเรียกร้องสิทธิและค่าเสียหายใดๆกับทางราชการไม่ได้โดยต้องแบบที่มีการกำหนดไว้ตามเงื่อนไขเดิม
ทั้งนี้โครงการดังกล่าว ครม.เมื่อ 13ก.ย.  54  อนุมัติหลักการเป็นการช่วยเหลือประชาชนให้มีรถยนต์คันแรก  ตั้งแต่  16 ก.ย.  54 -31 ธ.ค.  55   แต่ช่วงปลายปี  54 เกิดอุทกภัย ทำให้ไม่สามารถส่งมอบรถยนต์คันแรกได้ทันวันสิ้นโครงการ
สำหรับผลการดำเนินโครงการพบว่า มีผู้มีสถานะใช้สิทธิตามโครงการ 1,234,773 คน วงเงิน 91,125 ล้านบาท และปัจจุบันมีผู้ยังไม่ได้ยื่นเอกสารเพิ่มเติมจำนวน 111,481 ราย กรมสรรพสามิต ได้ส่งแบบถามความประสงค์ไปยังผู้ใช้สิทธิดังกล่าวปรากฏว่ามีการตอบกลับมา  10,289 ราย และในนั้นไม่ประสงค์ใช้สิทธิ 7,620 ราย